***J E G Y Z Ő K Ö N Y V***

*Készült* ***Nagyér Község Önkormányzati Képviselőtestületének
2016. március 31. napján****, 18 órakor megtartott* ***rendkívüli*** *üléséről*

***Az ülés helye:*** Községháza (Nagyér, Szabadság u. 33.)

***Jelen vannak:*** Lőrincz Tibor polgármester

 Deák Péter alpolgármester

 Czollner János képviselő

 Csávás Zoltán képviselő

***Tanácskozási joggal meghívott:*** Dr. Sarkadi Péter jegyző

*Lőrincz Tibor polgármester –* Tisztelettel köszöntöm a képviselőtestület megjelent tagjait, jegyző urat. Megállapítom, hogy a képviselőtestületünk 4 fővel határozatképes. Czirbus Imre igazoltan van távol. Javaslom, fogadjuk el a meghívóban jelzett napirendi pontokat, amennyiben részetekről nincs más napirendre vonatkozó javaslat. Megállapítom, hogy nincs, így döntsünk a napirendet illetően. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Napirend elfogadása***

**14/2016. (III.31.)**

**H A T Á R O Z A T**

Nagyér Község Önkormányzati Képviselőtestülete az ülés napirendjét az alábbiak szerint fogadta el:

1. Pályázatokról tájékoztatás

2. Intézményi térítési díjak 2016. évi díjának meghatározása

3. Közbeszerzési terv elfogadása

4. Egyebek

***1. Napirendi pont: Pályázatokról tájékoztatás, döntések meghozatala***

*Lőrincz Tibor polgármester –* Jelenleg 4 db pályázat van a látókörünkben. Ebből 3 életképes, egy elesett, ez az óvoda. Dolgozunk még az ügyön, hisz egy 42 millió Ft-os pályázatról van szó. Az óvodánál az egész épületet szigetelni kell, a nyílászárókat kiszedni és cserélni kellene, de ez már nem fér bele ebbe az összegbe. A 60 m2-es tornaszoba megfelel, illetve a pluszban mozgáskorlátozotti bejárat és WC-t kell csinálni. Ez utóbbi a 2013-as költségvetésünkben nem szerepelt. Az akkori 28 millió Ft-os terv 42 millió Ft-ra erősödött. Akkor sem tudunk kijönni viszont ebből. Ha valamennyit hozzáépítünk, akkor nyílászárókat kell cserélni kötelezően a jogszabályoknak, illetve a pályázatnak megfelelően. Így nem tudunk hozzányúlni most az óvoda épületéhez. A Vidékfejlesztési Program 6.7.4.1.1-16 pályázatával a két helyi civil szervezetnek szeretnék helyet biztosítani a művelődési házban. Az épületet átalakítanák részben, kismértékben, és a hátsó bejáratot mozgáskorlátozotti bejáróval és korláttal látnánk el. Mutatom nektek a terveket, erről van szó. TV szobából ifi szoba lenne, kiszolgáló tér, teakonyha lenne kialakítva. A mozgáskorlátozottak a nagykapunál jönnének fel. Ajtót kell cserélni, hogy kocsival át lehessen jönni. Az egyik helyiséget a polgárőrség kapná meg külön, amelyet önállóan használnának, a másik helyiséget pedig ki lehet adni, mert ott 20-22 személy le tud ülni. A WC-ket nem tudjuk átalakítani mozgáskorlátozotti WC-vé. Az aljzatot lamináljuk szalagparkettával, és lényeges még az eszközök sora. A berendezési tárgyak: székek, fogas, hűtő, asztal, mikro, konyhaszekrény, melyek összértéke bruttó 2,9 millió Ft. 3 millió Ft felett nem lehet ez a költség. Ha több lesz veszünk le a székek mennyiségből, ami 55 db-ra van tervezve. Még nekem szövegboxokat kell elküldenem jóváhagyásra ezzel kapcsolatban. A pályázatot elektronikusan kell benyújtani, szkennelve, aláírva, de meg kell, hogy legyen eredetiben is itt nálunk. Maximum a tervezésnél 7,5-8 millió Ft-ra gondoltunk, de kb. 10 millió Ft lenne az, amit felsoroltam. 15 millió Ft a beruházási, 8 millió Ft a beszerzési értékhatár, így alatta maradunk.

*Deák Péter alpolgármester* – Jó lenne, ha az utca vonalában a művelődési ház része be lenne vakolva. Erről beszéltünk. A pályázat megvalósulási határideje mikorra várható? Előfinanszírozott a pályázat? Gondolom, hogy ki lesz a kivitelező, az még távlati terv.

*Lőrincz Tibor polgármester -* Meg lesz csinálva a vakolás, de nem ebből. Építési engedély köteles a munka. A szigetelést a lábazatnál le kell verni, és valami megoldást kell keresni, például kemény hungarocellel burkolni. 2017. december vége lehet a megvalósulás, de nem merem mondani, hogy az idén neki fogunk. Április végéig lehet beadni a pályázatot, és folyamatosan döntenek a keret mértékéig. Utófinanszírozott a pályázat, így kértem ajánlatot a Takarékszövetkezettől, és kaptam is a hitelfolyósításra ajánlatot, ami igen magas a tavalyelőttihez képest. A pályázat finanszírozása 85 %-os, 15 % az önrész, és erről határozatot kell hoznunk. Durván 1 millió Ft az, amit bizonyítani kell bankszámla kivonattal, hogy a rendelkezésünkre áll. Jelenleg a terveken műszaki ellenőr dolgozik, és ennek költsége kb. 1 %, azaz kb. 70 e Ft.

*Csávás Zoltán képviselő* – Egyetértek, meg kell csinálni.

*Lőrincz Tibor polgármester -* Amennyiben egyetértetek az elhangzottakkal, miszerint benyújtjuk a pályázatot a közösségi tér kialakítására, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: „Többfunkciós közösségi tér kialakítása Nagyéren” című pályázat beadása***

**15/2016. (III.31.)**

H A T Á R O Z A T

Nagyér Község Önkormányzati Képviselőtestülete, mint a Nagyér, Petőfi u. 15. szám alatti Művelődési Ház (hrsz: 55/2) épületének tulajdonosa pályázatot nyújt be a Vidékfejlesztés Program keretében a 6-7.4.1.1-16 kódszámmal megjelent „A vidéki térségek kisméretű infrastruktúrájának és alapvető szolgáltatásainak fejlesztésére” Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés - 3. célterületre nyújtandó támogatás elnyerésére „Többfunkciós közösségi tér kialakítása Nagyéren” elnevezéssel.

Nagyér Község Önkormányzata a pályázati támogatással a művelődési intézmény épületének szigetelési, ajtó nyílászárócsere, akadálymentesítési és belső felújítási munkáit, valamint berendezési tárgyak beszerzését tervezi megvalósítani.

A beruházás teljes bruttó költsége 6.308.491Ft, melyből 5.362.217Ft (85 %) pályázati támogatás, 946.274 Ft (15 %) önerő. Nagyér Község Önkormányzata az önerőt elsősorban az EU önerőalapra történő pályázat útján kívánja biztosítani. Ezen utóbbi pályázat negatív elbírálása esetén a szükséges önerőt a Képviselőtestület saját forrásaiból biztosítja, és azt az Önkormányzat 2016. évi költségvetésébe betervezi.

Nagyér Község Önkormányzata nyilatkozik, hogy a támogatásból megvalósuló beruházást a kötelező fenntartási idő alatt az eredeti rendeltetésének megfelelően - a működtetésre vonatkozó hatályos jogszabályok betartásával - hasznosítja, a feladat-ellátási helyet nem szünteti meg, és nem adja át a beruházás (fenntartói) tulajdoni jogát nem állami fenntartó részére, kivéve, ha – települési önkormányzati rendeleten kívüli – jogszabályváltozásból adódóan változik a fenntartója.

A Képviselőtestület felhatalmazza a polgármestert a pályázatokhoz szükséges intézkedések megtételére és a pályázat beadására.

 Felelős: polgármester

Határidő: azonnal

Értesül: a pályázat kiírója

*Lőrincz Tibor polgármester –* Ezt a pályázatot azonban meg is kell írni, ami sikerdíjas. Ami azt jelenti, hogy az egész költségvetés nettó 2,5 %-a a sikerdíj, amennyiben nyert a pályázat. Erről szól a szerződés, amit felolvasok. A szerződés tervezet tartalmaz egy 0,5 %-os nyilvánosságra vonatkozó feladatellátást is. Projekt táblákat kell kötelezően kihelyezni.

*Deák Péter alpolgármester* – Ha kell, kell.

*Lőrincz Tibor polgármester -* Amennyiben egyetértetek a szerződés megkötésével a Halma Aszaló Kft.-vel a szerződéstervezetben közölt feltételekkel, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Megbízási szerződés a Halma Aszaló Kft.-vel üzletviteli tanácsadásra***

**16/2016. (III.31.)**

H A T Á R O Z A T

Nagyér Község Önkormányzati Képviselőtestülete a Halma Aszaló Kft.-vel (6348 Érsekhalma, hrsz. 2458. képviseli: Igaz Márta) megbízási szerződést köt a Vidékfejlesztés Program keretében megjelent VP-6-7.4.1.1-16 kódszámú, a vidéki tértségekben élők életminőségének javítására a Művelődési Ház felújítására nyújtandó támogatás kapcsán a jegyzőkönyv mellékletét képező tartalommal.

A Képviselőtestület a megbízási díjat sikeres pályázat esetén a projekt teljes költségvetésének 2,5 %-ában, míg a nyilvánosság biztosításának összegét 0,5 %-ban határozza meg, melyet a pályázat támogat, és az Önkormányzat a 2016. évi költségvetésébe beépíti.

A Képviselőtestület felhatalmazza a polgármestert az üzletviteli tanácsadásra és nyilvánosságra vonatkozó megbízási szerződés aláírására.

Felelős: polgármester

Határidő: azonnal

Értesül: megbízott

 Közös Hivatal pénzügy

*(Megbízási szerződés a jegyzőkönyv mellékletét képezi.)*

*Lőrincz Tibor polgármester –* A TOP 1.2.1.15. pályázatot a Csongrád Megyei Területfejlesztési Tanácshoz kell beadni, akik létrehoztak egy kft.-t. Ennek a pályázatnak a címe a „Társadalmi és környezetvédelmi szempontból fenntartható turizmusfejlesztés”. Ezzel kapcsolatban a gyakran ismétlődő kérdések (GYIK) fenn vannak a neten. Mint mondtam, nincs értelme beadni az óvodát. Ennél a pályázatnál indikátoroknak kell megfelelni, látogatói létszámot kell produkálni, 50 millió Ft-nál 600 főt évente, 100 millió Ft-nál 20.000 látogatót kell produkálni. 120 millió Ft van a turisztikában, de sok mindennek meg kell felelni. Most még nem kell döntenünk ebben. Ez a pályázati lehetőség előkészítés alatt van. Meg fogjuk csinálni, de rám vár a feladat. A Csongrád Megyei Területfejlesztési Tanács gondviselésében létrehoztak egy céget, vezetője Weszely Tamás közbeszerzési tanácsadó. Nem fogják győzni a feladatokat, így szükséges bevonni személyeket. Szuda Zoltánékat is szükséges lesz bevonni, és részfeladatokat kiadni, akikkel jó a kapcsolatuk. Ennek is van azonban díja, de az nincs kimunkálva. A pályázat előkészítéséért 500 e Ft-ot kér. Akkor kell fizetni az első részt, ha a pályázat benyújtásra került, és ha az nyer, akkor a másik 250 Ft-ot kell fizetni. Ezt a költséget a menedzsment költségek közzé be lehet tenni üzletviteli tanácsadásként, de nem tudom még a pontos összegeket. Ebben a pályázatban az Alkotóháznak a konyháját szerelnék fel és a „Mancus-féle” ház konyháját. Oda sparhelt, mikro, hűtő, konyhaszekrény kerülne elhelyezésre. Tájhonos állatokat lehet etetni ott, és feldolgozni a látogatóknak. Ez az összeg 10 millió Ft alatt lesz. Kell akadálymentes elemnek szerepelni a pályázatban. Mi például a parkoló kialakításra gondoltunk az alkotóháznál, az udvaron belül. Az energetikai berendezések is részét képezik a pályázatnak. Kilátó épülne, de nagyobb, mint egy vadászati les. A melegvizet is áthoznánk a másik épületből. A Kőrös-Maros Nemzeti Park igazgatósága támogatná elképzelésünket. 3 tócsoportot helyeznék el, és olyan növényeket hoznánk köréjük, ami más területen nem is látogatható. Itt egy helyen lenne, kitáblázva, s mint ritkaság csíkhalat is telepítenénk. Sokat kell marketingre költeni a pályázat összegéből. Távcső, fényképezővel, megfigyelő sátor kerül beszerzésre, melynek költsége 12 %-a kell legyen. 0,5 % a nyilvánosság díja. Tómérnök jön holnap, akinek van referencia munkája. Az úton pácolt virágládák is lennének egyformák, minden ház előtt, és ülőpadok lennének kihelyezve, 18 db., keményfából készülne. És minden kihelyezésre kerül, ami a tanösvénnyel kapcsolatos előírás. Egy leskunyhó költsége is benne lenne a pályázatban. Interaktív bemutató központ létesítése volt a HURO projektbe, de ez most nem fér bele. Más. Energetikai pályázatra 22 millió Ft-unk van. Meg kell beszélni mit akarunk, biomassza kazánt vagy napelemet, vagy thermálkutat bevonni a fűtési rendszerünkre. Szívesen fogadok ötleteket.

*Deák Péter alpolgármester* - Az óvodát nagyon jó volna megcsinálni. Meg van az energetikai tanúsítványa az óvodának?

*Lőrincz Tibor polgármester –* A pályázatokhoz kell tanúsítvány, de egyik intézményünk sincs meg, azt akkor kérjük, amikor kell valamihez. Ezt a napirendet lezárnám.

***2. Napirendi pont: Intézményi térítési díjak 2016. évi díjának meghatározása***

*Dr. Sarkadi Péter jegyző* - Minden év március 31-ig felül kell vizsgálni, hogy a szociális intézményben az étkezésre, a napközis ellátásra, a házi gondozásra milyen térítési díjat kell alkalmazni, melyet a normatíva alapján számolnak ki, és hogy mennyi a bekerülési számított költsége. A szociális törvény alapján az önkormányzat, ha akar, kedvezményt biztosíthat az ellátottnak. Célszerű ezt alkalmazni Nagyéren is, hogy minél többen vegyék igénybe az ellátást.

*Lőrincz Tibor polgármester –* A többi települést figyelembe véve, nálunk annyi a különbség, hogy 550 Ft-ot fog fizetni a lakos, és a 680 Ft és az 550 Ft közötti részt nekünk, önkormányzatnak kell megfinanszírozni. Ha felemeljük a díjat, amit már 41 fő vesz igénybe, mióta történt a szolgáltató váltás, ismét lemondanák az ételt. Az államtól kapott normatíva fedezi ezt a különbözetet. Nem mindenki kedvezményezett. Az ellátottól a jövedelme 30 %-ig lehet erre elkérni az ellátási díjat. 70-80 e Ft-os nyugdíjasok kb. már 100 %-ot fizetnek. Itt nálunk Nagyéren nincs kiszállítási költség. A családsegítés sajnos alul van finanszírozva.

*Deák Péter polgármester* – Tudomásul vesszük. Bár lennének még többen, akik igénybe vennék az ebédet.

*Lőrincz Tibor polgármester -* Amennyiben egyetértetek a Renáta által tett javaslattal, és hogy továbbra is biztosítjuk a kedvezményt az étkezési térítési díjakra vonatkozóan, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Csanádpalota Térségi Alapszolgáltatási Központ és Gyermekjóléti Szolgálat Nagyéri telephelyének intézményi térítési díjai a 2016-os évre***

**17/2016. (III.31.)**

**H A T Á R O Z A T**

Nagyéri Község Önkormányzati Képviselőtestülete a szociális alapszolgáltatás Nagyéri telephelyén 2016. április 1-jei hatállyal az újabb rendelkezésig az alábbi intézményi térítési díjakat határozza meg:

- étkeztetés: - ebéd saját elvitellel és helyben fogyasztással 433,- Ft/adag

- ebéd kiszállítással 433,- Ft/adag

- házi segítségnyújtás, gondozási óradíj: 0,- Ft/óra

- nappali ellátás: 0,- Ft/nap

 A Képviselőtestület a határozatát az Szt. 115.§ (10) bekezdésében foglaltakra figyelemmel hozta meg.

 A fent meghatározott árak az ÁFA-t nem tartalmazzák.

Felelős: polgármester

Határidő: 2016. április 1.

Értesül: Alapszolgáltatási Központ és Gyermekjóléti Szolgálat

 Csanádpalota,

 Csanádpalota Jegyzője

*Lőrincz Tibor polgármester -* Az óvoda és iskolai étkezési térítési díjakon nem javasolok változtatását 2016. évre. Amennyiben egyetértetek, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Gyermekétkeztetés térítési díjainak felülvizsgálata***

**18/2016. (III.31.)**

**H A T Á R O Z A T**

Nagyér Község Önkormányzati Képviselőtestülete a gyermekétkeztetés és az alkalmazotti étkeztetés térítési díjain 2016. évre vonatkozóan nem kíván változtatni.

***3. Napirendi pont: Közbeszerzési terv elfogadása***

*Lőrincz Tibor polgármester –* Tárgyéven belül kell elfogadni a közbeszerzési tervet, melyet módosítani a pályázatoktól függően.

*Dr. Sarkadi Péter jegyző –* A közbeszerzési terv egy fekvő táblázati forma, mely tartalmazza a közbeszerzés tárgyát, az eljárás során alkalmazandó eljárás formáját, a közbeszerzés becsült értékét és az eljárás megindításának tervezett időpontját.

*Lőrincz Tibor polgármester –* Javaslom, hogy a TOP-os turisztikai pályázatot vegyük bele a tervünkbe, melynek kódszáma 1.2.1-15, és a becsült várható költsége 125 millió Ft, a kezdésének ideje pedig október 30-a lehet. Amennyiben egyetértetek ezzel, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Közbeszerzési terv elfogadása***

**19/2016. (III.31.)**

**H A T Á R O Z A T**

Nagyér Község Önkormányzati Képviselőtestülete a 2016. évre vonatkozó Közbeszerzési tervét a jegyzőkönyv mellékletét képező tartalommal elfogadja.

Felelős: polgármester

Határidő: bentiek szerint

*(A közbeszerzési terv a jegyzőkönyv mellékletét képezi.)*

***4. Egyebek:***

*Lőrincz Tibor polgármester –* Lehetőség van ismételten az önkormányzati támogatási igényünket benyújtani, a régi nevén ÖNHIKI-re pályázni. Meg vannak az összegek, amibe bele vettük azt, amit a társulásoknak is át kell adni. Ha beadjuk az igényünket 11.136.017 Ft-ot tudunk érvényesíteni, amely a társulásokhoz való hozzájárulást tartalmazza, ha elismerik az én béremből 3 havit, a képviselői tiszteletdíjakat és költségtérítéseket tartalmazza. 240.000 Ft-os összeg van még, amit kifizettünk, és lehet, ezt is bele tesszük. Ebből az összegből közel 8 millió Ft az óvoda és a szociális társulás pénze.

*Deák Péter alpolgármester* – Az adósságmentességre volt pályázat, mi van azzal?

*Lőrincz Tibor polgármester –* Igen volt, jól emlékszel, 10 millió Ft van erre nekünk, amit nemcsak utakra, hanem pályázat önerejének előkészítésére is lehet majd használni, amely forgatható. A Bocskai utca burkolása 6 millió Ft-os buli. Nem tudom, mikor fogják ezt részünkre folyósítani, mert megvan a pénz, várjuk.

*Deák Péter alpolgármester –* Persze éljünk a lehetőséggel.

*Lőrincz Tibor polgármester -* Amennyiben egyetértetek, hogy nyújtsuk be igényünket az önkormányzati támogatásra, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Rendkívüli önkormányzati támogatás iránti igény benyújtása***

**20/2016. (III.31.)**

**H A T Á R O Z A T**

Nagyér Község Önkormányzati Képviselőtestülete a belügyminiszter és a nemzetgazdasági miniszter által közösen a Magyarország 2016. évi központi költségvetéséről szóló 2015. évi C. törvény 3. melléklet I. 7. pont és a III. 1. 1/b. pontjai alapján, a „Megyei Önkormányzatok rendkívüli támogatására és a települési önkormányzatok rendkívüli önkormányzati költségvetési támogatására” c. pályázati kiírására vissza nem térítendő rendkívüli támogatás iránt a települési önkormányzatok működőképességének megőrzésére, egyéb feladatainak ellátására kérelmet nyújt be a Magyar Államkincstár Csongrád Megyei Igazgatóságához.

A képviselőtestület felhatalmazza a polgármestert a pályázati adatlap és a törvény által előírt mellékletek, nyilatkozatok aláírására.

Felelős: polgármester

Határidő: 2016. szeptember 30.

Értesül: Közös Hivatal pénzügyi csoportja

 MÁK Csongrád Megyei Igazgatósága, Szeged

* ***Mikro-térségi Gyermeknap támogatása***

*Lőrincz Tibor polgármester –* A Pitvarosi Petőfi Sándor Általános Iskola Diákönkormányzata részéről Moravszki Gábor főszervező írásban megkeresett, hogy a pitvarosi regionális gyereknaprakér támogatást. Ezúttal június 15-én, egy szerdai napra tervezi a gyereknapot, hogy ne ütközzön semmilyen más programmal. Javaslok 50.000 Ft támogatást megszavazni erre a célra.

*Deák Péter alpolgármester* - Jó a híre a rendezvénynek, színvonalas, sokan vesznek részt rajta, támogassuk.

*Lőrincz Tibor polgármester -* Amennyiben egyetértetek az elhangzott javaslattal, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Mikro-térségi Gyermeknap támogatása***

**21/2016. (III.31.)**

**H A T Á R O Z A T**

Nagyér Község Önkormányzati Képviselőtestülete a 2016. június 15-én Pitvaroson tartandó V. Mikro-térségi Gyermeknap megrendezését 50.000 Ft-tal támogatja.

A támogatás összege a költségvetési tartalékalapban rendelkezésre áll.

Felelős: polgármester

Határidő: a kifizetésre, május 31.

Értesül: Pitvarosi iskola diákönkormányzata

 Csanádalberti Közös Önkormányzati Hivatal pénzügy

*Lőrincz Tibor polgármester –* Két határozat kivonatot küldött Radó Tibor Pitvaros polgármestere a fogorvossal kapcsolatban, melyről az együttes ülésünkön döntöttünk. Ezeket felolvasom. A lényeg, hogy Pitvaros Önkormányzata nem akarja finanszírozni évente 600-800 e. Ft-tal a fogorvosi ellátást.

*Dr. Sarkadi Péter jegyző -* Pitvaros a szerződő fél a doktornő vonatkozásában.

*Lőrincz Tibor polgármester –* Nekik kell ebben intézkedni, mi csak tudomásul vesszük azt.

*Deák Péter alpolgármester* – A doktornő esetében minőségi szolgáltatással vannak a gondok elsősorban.

*Lőrincz Tibor polgármester –* A nagyéri gyerekek úszásoktatásával kapcsolatban elmondom, hogy bérleteik vannak a tótkomlósi Rózsa fürdőbe. 5 főről van szó, az általuk megvásárolt buszjegyeket meg lehet váltani, ha döntünk róla. Az utazási költséget mi álljuk, az Aprócska Mosolyért Alapítvány pedig az úszóbérleteket. Később még az úszómestert kell majd még kifizetni. 5 gyerek számára 50 %-os kedvezménnyel 250 Ft a buszköltség. Másfél hónapig heti 3 alkalommal járnak, így kb. 50.000 Ft-ról lenne szó, melyet a szociális keretünk terhére fizetnénk ki a gyerekeknek.

*Deák Péter alpolgármester* – Nagyon jó, hogy van ez a lehetőség a gyerekeknek.

*Lőrincz Tibor polgármester -* Amennyiben egyetértetek az elhangzott javaslattal, kérem, kézfelnyújtással jelezzétek. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Úszásoktatásban résztvevő******gyermekek támogatása***

**22/2016. (III.31.)**

**H A T Á R O Z A T**

Nagyér Község Önkormányzati Képviselőtestülete a tótkomlósi Rózsa fürdőben úszni tanuló 5 fő szociálisan rászorult nagyéri gyermek Tótkomlósra és vissza történő utazásának költségét teljes mértékben támogatja az úszásoktatás idején.

Az összeg a költségvetésben a települési önkormányzatok szociális feladatának egyéb támogatása jogcímén rendelkezésre áll.

Felelős: polgármester

Határidő: folyamatos

Értesül: Pitvarosi iskola diákönkormányzata

 Csanádalberti Közös Önkormányzati Hivatal pénzügy

*Deák Péter alpolgármester* - Olyan lehetőséget keresnénk már végre, ami munkalehetőséget ad, mert lehet, hamarosan megszűnik a közmunkaprogram és a kb. 30 embernek nem lesz megélhetési lehetősége. Vannak jó példák is erre, amit természetesen pályázatból lehetne megvalósítani. Gondolok itt pl. gyógynövény termelésére és csomagolására.

*Lőrincz Tibor polgármester –* Jelenleg 569 fő az, aki ide van bejelentkezve, ezzel szemben 461-en élünk itt életvitelszerűen. 52.000 Ft-ot kapnak nettóban a közmunkaprogramosok jelenleg, ami mégis több,mint a segély.

*Deák Péter alpolgármester* – Az lenne a jó, ha meg tudnánk tartani a fiataljainkat. Kellene iskolázottabb ember is a településre. Például oktatásokra lehetne elküldeni embereket pályázati pénzből. A tótkomlósi zipzárgyárban is csak 62.000 Ft-ot keresnek átlagban a képzetlenek, így nem is akarnak elmenni munkahelyre dolgozni.

*Lőrincz Tibor polgármester –* Várhatóan lesz pályázati lehetőség a LEADER-ben, ami most lesz kiírva. Egy helyi család tagjai elköltöznek, így a hátrahagyott fólia alkalmas arra, hogy akár virágpalántát neveljünk vagy mást. Az önkormányzatnak nem is az ingatlant, hanem a kiépített technológiát kellene megvenni, ha sor kerül rá és megalkudunk. Ha elindulnánk ezen az úton, a pályázat tartalmaz 7 évre indikátori kényszerűséget, és 6-8 embernek munkát adna.

*Deák Péter polgármester* *–* A gond az, hogy télen nem tudunk munkát adni a hölgyeknek. Ezért vetettem fel a témát.

*Czollner János képviselő -* Véleményem szerint a közmunkások beállnak egy szintre, egy életvitelre, és nincs több igényük, nem tesznek semmit annak érdekében, hogy visszakerüljenek a munka világába, s főleg a képzetlenségükkel van a baj.

*Lőrincz Tibor polgármester –* Ez így van sajnos.Amennyiben nincs több felvetés és észrevétel, a rendkívüli testületi ülést bezárom.

Kmft.

 Lőrincz Tibor Dr. Sarkadi Péter

 polgármester jegyző